ایران‌لی گولش‌چی علیرضا کریمی، یو-۲۳ دونیا گولش شامپیوناسینین بیر اوست تورون‌دا ایسراییل‌لی رقیبله قارشیلاشماماق اوچون روس ایدمان‌چییا بیله‌رک اودوزدوغونو سؤیله‌دی.
ایران‌لی اؤیرنجیلر خبر آژانسینا (ایسنا) دانیشان کریمی، لهستاندا گئچیریله‌ن شامپیوناسینین دؤردده‌بیر فینالین‌دا سون دقیقه‌ده تکنیک هیاتین ایسته‌گی دوغرولتوسون‌دا روس رقیبینه اودوزدوغونو بیلدیردی.
ایکی دؤردده‌بیر فینال قارشیلاشماسینین ائش زامان‌لی باشلادیغینی قید ائد‌ن کریمی، "مسابیقه‌نین بئش دقیقه‌سینه قدر ۳-۲ اؤنده ایدیم. سون دقیقه‌یه گیررکه‌ن، اویونو فرق‌لی قازانماق اوچون اوغراشیرکه‌ن، آنیدن تکنیک هیات طرفین‌دن اعتراض گلدی. اؤزلرینه، بیر پروبلئم یوخ‌دور، اونسوز دا اویونو اؤنده آپاریرام، نه اوچون اعتراض ائتدینیز؟ دئیه سوروشان‌دا، منه آمریکالی گولشچینین مغلوب اولدوغونو و ایسراییل‌لی ایدمانچییلا قارشیلاشمامام اوچون اودوزمام لازیم اولدوغونو سؤیله‌دیلر" دئدی.
کریمی، یئنیلمه‌سی لازیم اولدوغونو ائشیدن‌ده، خیاللارینین داغیدیلدیغینی ایفاده ائد‌رک، "بیر آندا، آیلارلا چکدییم زحمتلر، مشقلر، عائله‌م‌دن اوزاق قالمالار و مدال آلماما فیکری بئینیم‌دن گئچدی. آرتیق مباریزه گوجوم قالمامیشدی و روس رقیبیم راحت‌لیقلا بیر نئچه ثانیه ایچینده منی مغلوب ائتدی" دئیه دانیشدی.
ایسراییل‌لی ایدمان‌چیلارلا قارشیلاشماماق اوچون ۲۰۱۳.جو ایلده ده بولقاریستان‌دا قیزیل مدال‌دان اولدوغونو سؤیله‌یه‌ن کریمی، بونا قارشی‌لیق اؤزونه سؤز وئریله‌ن ۴۰ قیزیللیق اؤدولون ده وئریلمه‌دیگینی دئدی.
کریمی، "بو ایل ده، یاریشلاردا بیرینجی اولانلارا ۶۰ قیزیل وئریله‌جک‌دی. آنجاق، یئنه ایسراییل‌لی رقیب ایله قارشی قارشییا گلدیم و بو حاقی الده ائتمک‌دن محروم قالدیم. بوتون زحمتلریم بوشا گئتدی" دئدی.
راحت‌لیقلا دونیا شامپیونو اولا بیله‌جگینی آنجاق بو حادثه سببی ایله بونو الدن وئردیگینی دیله گتیره‌ن کریمی، "قبول ائدیره‌م کی، ایسراییل ظالم بیر دؤولت. آنجاق منه ائدیله‌ن حاق‌سیزلیق دا بیر ظلم دئییل‌می؟" دئدی.
ایران‌لی گولش‌چی، روس رقیبینی مغلوب ائد‌رک یاری فینال‌دا ایسراییل‌لی ایدمانچینین قارشی‌سینا چیخماماسی وضعیتین‌ده، هم اؤزونون، هم ده ایران گولش فدراسیونونون بؤیوک جزالارلا قارشی قارشییا قالما احتیمالی اولدوغونو سؤزلرینه علاوه ائتدی.
